น้ำมันดิบปิดวานนี้ขยับลง ตลาดคาดโอเปกไม่เพิ่มกำลังผลิต
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (1 มิ.ย.) เนื่องจากกระแสคาดการณ์ที่ว่า กลุ่มประเทศผู้ส่งออกน้ำมัน (โอเปก) จะยังไม่ปรับเพิ่มโควต้าการผลิตน้ำมันในการประชุมวันศุกร์นี้ 
2 มิ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ค.ลดลง 10 เซนต์ ปิดวานนี้ (1 มิ.ย.) ที่ 60.2 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนก.ค.ลดลง 68 เซนต์ ปิดที่ 64.88 ดอลลาร์/บาร์เรล
สัญญาน้ำมันดิบ WTI ปรับตัวลงจากการคาดการณ์ที่ว่า กลุ่มโอเปกจะยังไม่ปรับเพิ่มเพดานการผลิตในการประชุมวันศุกร์ที่ 5 มิ.ย.นี้ โดยโอเปกได้คงโควต้าการผลิตน้ำมันเอาไว้ที่ 30 ล้านบาร์เรลต่อวันนับตั้งแต่การประชุมเดือนพ.ย.ปีที่แล้ว อย่างไรก็ตาม สัญญาน้ำมันดิบขยับลงเพียงเล็กน้อยเนื่องจากตลาดขานรับรายงานของเบเกอร์ ฮิวจ์ที่ระบุว่า จำนวนแท่นขุดเจาะน้ำมันในสหรัฐในรอบสัปดาห์ที่สิ้นสุดวันที่ 29 พ.ค. ลดลง 13 แห่ง สู่ระดับ 646 แห่ง
นอกจากนี้ ตลาดยังได้รับแรงหนุนจากข้อมูลการผลิตที่แข็งแกร่งของสหรัฐ โดยสถาบันจัดการด้านอุปทานของสหรัฐ (ISM) รายงานว่า ดัชนีผู้จัดการฝ่ายจัดซื้อ (PMI) ภาคการผลิตเดือนพ.ค.ของสหรัฐปรับตัวเพิ่มขึ้นสู่ระดับ 52.8 จากเดือนเม.ย.ที่ระดับ 51.5 ซึ่งเพิ่มขึ้นมากกว่าที่นักวิเคราะห์คาดการณ์ไว้ ขณะที่นักลงทุนจับตาดูสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยรายงานสต็อกน้ำมันดิบประจำสัปดาห์ในวันพุธนี้